**Tragovi i voda**

Izložbeni projekt *Tragovima vode* predstavlja i radove dvadeset i dvoje austrijskih i hrvatskih umjetnika i umjetnica koji su u svojem (do)sadašnjem radu tematizirali ideje materičnosti vode ili složene sustave simbola i značenja povezanih s vodom. U predajama buddhističkih slikara[[1]](#footnote-1) voda je jedan od najvažnijih elemenata koncepcijekrajobraza. U sakralnom vanjskom prostoru buddhističke slike, *thangke* smješten je lik Buddhe ili Bodhisattve. Voda se prikazuje u svim agregatnim stanjima: plinovitom, krutom i tekućem. Analogna je i povezana s četiri elementa koji čine pojavni svijet (zrak, zemlja, voda, vatra).

U gornjim dijelovima slike nalaze se snježni oblaci iz kojih pada snijeg po vrhovima šiljastih planina. Niže vidimo špilje u kojima se iz otopljenog snijega stvaraju izvori vode. Iz tih izvora vod u vodopadima pada u gorske potoke, prelijeva se u nizinske rijeke koje se deltama slijevaju u mora, a mora se spajaju u oceane. Ideja vode je, kao što vidimo, ideja kružnog toka i transformacije. Voda je element koji se stalno i cirkularno transformira, mantrički se ponavlja i djelovanjem vatre omogućuje svoj prijelaz u zračnu formu.

Voda simbolizira odnos makrokozmosa i mikrokozmosa u odnosu kapljice i oceana. Jednako kao što zrno pijeska simbolizira i ustanovljuje energiju čitave mandale, ali i invocira božanstvo. Kako to navodi Andrej Pleterski, prema starim je predajama svijet trodijelan. Sastoji se od gornjeg svijeta, središnjeg svijeta gdje žive ljudi i podzemlja u kojemu teku vode. Vode na istoku teku prema gore i na nebu se prelijevaju u nebesku rijeku, dok na zapadu kroz otvor prodiru u podzemlje da bi pod našim nogama nastavile put prema istoku te tako vječno kružile.[[2]](#footnote-2)

Autorica izložbenog projekta *Tragovima vode* Silvia Maria Grossman zato je i započela sve simpozijem u mjestu Sveti Jakov na otoku Lošinju, na mjestu gdje se istok ocrtava izlazećim suncem s vrhova planine Velebit, a zapad u otvorenom moru iza brda Osorčice. Tamo su se ususret indijanskom ljetu krajem kolovoza 2017. godine susreli hrvatski i austrijski umjetnici. Zajedno su kuhali, prezentirali jedni drugima vlastite umjetničke projekte i izložbe i kreirali nove radove. Susret je imao i istraživački karakter; umjetnici i umjetnice mogli su lutati po stjenovitim obalama nazubljene burne strane otoka, skrivati se u hladu makije, osluškivati vjetar ili po čitav dan sjediti u hladu debelih zidova Silvijine kuće i vrta iščekujući večernju svježinu i maestral koji nikad neće doći. Projekt se nastavlja u rujnu 2018. godine izložbom u Galeriji Prsten Hrvatskog društva likovnih umjetnika i planiranom izložbom u Künstlerhausu u Beču 2020. godine.

U tim će se dvama referentnim prostorima predstaviti i hrvatski umjetnici i umjetnice koji u svom radu preispituju pozicije i nasljeđe videa i filma, čime se bave Goran Škofić, Davor Sanvicenti i Igor Juran; instalacije, čemu se posvetila Petra Mrša; videoinstalacije, što je predmet bavljenja Martine Mezak, te Damira Žižića i Kristiana Kožula. Četvero umjetnika Stjepan Šandrk, Stipan Tadić, Tomislav Buntak i Martina Grlić u svom radu dekonstruiraju odnose slike i slikarstva, dok Josip Zanki preispituje tradicijske odnose između crteža i meditativnih stanja.

Rad Gorana Škofića *Na plaži* (2016.) naslanja se s jedne strane na tradiciju filmova nastalih u jednom kadru[[3]](#footnote-3), dok s one druge, birajući romantizirani pejzaž (zasnovan na kontrastu žutog pijeska, plavog mora i sive planine) i ritualno nestajanje ljudi u morskoj pučini, autor daje posvetu povijesti vodenih scena iz svijeta filma. Od proslave Svetog Ivana Kupala u *Andreju Rubljovu* Andreja Tarkovskog do *Mrtvog čovjeka* Jima Jarmuscha u kojem čamac druidski odnosi tijelo mrtvaca u svijet vječnih rijeka. Goran Škofić u ovom radu majstorski spaja poetske elemente, čistoću Violine videoestetike i blage narativne elemente vidljive u dijalozima kupača.

Videorad Davora Sanvicentija *Blue arpeggios* iz 2012. godine prema autorovoj izjavi „izbjegava narativnost te se može doživjeti kao metafora svjesnosti, percepcije ili kao refleksija na individualnu poziciju u prirodi“. Autor u ovom, baš kao i u nekim svojim prethodnim radovima, od stvarnog (močvarnog) krajobraza stvara mistični prostor magnovenja i snova kojim se posjetitelj galerije kreće poput uljuljanog mjesečara. Hodanjem u snu on istovremeno spaja dva kretanja: ono kroz astralnu stvarnost i ono kroz formativni svijet.

Igor Juran u svom radu *Danas nisam ništa napravio* iz 2018. godine polazi od koncepta nastalog u svijetu *napretka* medija i *manjka obzira*. U njemu se po autorovom navodu „umjetnički rad ne percipira kao rad nego neka vrsta razonode“. Igor Juran u ovom radu koristi dio svoje kolekcije palminih stabala (koje neumorno skuplja, ali i upotrebljava kao jedan od lajtmotiva svog umjetničkog rada) rasprskavajući vodu po svom tijelu i po biljkama. Naslanjajući se na sufističko učenje prema kojem je sve što postoji sastavljeno od vode, umjetnik se rasprskavanjem vode izjednačava sa životnim krugom u kojemu su biljke, čovjek i voda dio jednog i jedinog puta stvaranja.

Rad Petre Mrše *Neimenovana staza* (2018.) sastoji se od audiozapisa (vode; kao prvog zvuka koji čujemo u kupaonici i zvukova povezanih s eksterijerima kojih je voda sastavni dio) i instalacije kupaonica. Prema navodu umjetnice u ovom se radu određeni aspekt umjetničkog (kreativnog) procesa prenosi u javni prostor, tamo posjetitelji susreću intimni prostor, odnosno tuš. Boravak pod tušem jednak je prostoru meditacije, susrećemo se sa slikama važnih događaja, sanjamo one drevne i projiciramo nove. Za umjetnicu tuš nudi umu stazu bez kontroliranog odredišta. Za posjetitelja izložbe reprezentacija tuša putem umjetničkog rada predstavlja poticaj za ponovno osvješćivanje svakodnevnog rituala kao što je kupanje.

Martina Mezak predstavlja se videoinstalacijom *Ecdysis* (2018.). Umjetnica polazi od procesa promjene vanjskih slojeva i nepromijenjene suštine. Za umjetnicu „je to vidljivo kod psihičkih i fizičkih promjena osobe kao i u prirodnim procesima rođenja, života i smrti“. Odnos između atmana kao nepromijenjenog i božanskog u nama te promjenjive duše u nizu inkarnacija i fizičkog tijela koji stari i umire nalazimo u različitim religijskim i mističnim učenjima.[[4]](#footnote-4) Crno-bijele slike tijela koje izvodi kolute u moru odvijaju se u beskonačnoj petlji. Autorica se referira na nepromjenjivost suštine (duha) i stalne mijene materije bilo da se radi o vodi, bilo da se radi o ljudskom tijelu.

Damir Žižić i Kristian Kožul izlažu rad *Amazing Moments* iz 2018. godine. Rad ove dvojice umjetnika preispituje područja između marketinških strategija i osobnih iskustava na koje one utječu. Njihovi radovi koriste kulturne konstrukte i opća simbolička mjesta stvarajući tako bezlična i već viđena *mjesta radnje*, precizno koreografiranih potrošačkih rituala. Takvi krajobrazi, od plaže do tropskog raja predstavljaju minimalističku scenografiju stvorenu da izazove promatračeva prijašnja konzumeristička stanja i uvide te ga prevedu u svijet estetizirane nepostojeće kampanje, nepostojećeg *brenda* u kojem osim same ideje spektakla više ništa nije ni ostalo.

Stjepan Šandrk u diptihu *Odsustvo* (2018.) polazi od strategije zacrtane izložbom *Spektakl* u Galeriji Bačva[[5]](#footnote-5) HDLU-a 2017. godine. Prikazane scene ni u ovom slučaju nisu dokumentarne već digitalno manipulirane i prevedene u medij slikarstva. Ambijent na slikama je prostor Galerije Bačva za vrijeme umjetnikove izložbe, a *prikazani* posjetitelji „tematiziraju sličnosti, različitosti i poveznice između Hrvatske i Austrije“. Grupe običnih turista, s morske obale ili mondenog skijališta sada u galerijskom prostoru stvaraju odsustvo. Kako samih sebe iz prostora u kojem bi trebali bivati, tako i iz prostora u kojem ih u stvarnosti nema.

Stipan Tadić predstavlja se uljem iza stakla *Sveti Rok* (2017.), jednim od radova iz serije *Hrvatske planine* u naravi, ključnim tunelom na cesti prema moru. Umjetnikov rad zasniva se na autoetnografskim postupcima. Umjetnik posjećuje predgrađa Zagreba te crtanjem dokumentira i opisuje viđene prizore ili kroz aktivno planinarenje obrađuje romantičarski ključni motiv planina koji se unutar nacionalne umjetnosti nikad nije ni pojavio.[[6]](#footnote-6) Ono što je u Tadićevom slikarskom opusu posebno vrijedno jest referiranje na nasljeđe Krste Hegedušića i na njegov umjetničko-politički eksperiment s grupom *Zemlja*. Stipan Tadić nastavlja njegov rad, no koristeći potpuno novu strategiju u kojoj je Hegedušić samo jedan od mogućih umjetnikovih avatara (ili heteronima) u digitalnoj ali i objektivnoj stvarnosti.

Martina Grlić u radovima *Slomljeni orden* (2018.) i *Vojna vježba* (2018.) prikazuje predmete (memorabilije) habsburške (hrvatske) borbe u Prvom svjetskom ratu, referirajući se tako na Alpe-Adria monarhiju i na sam projekt koji spaja austrijske i hrvatske umjetnike i umjetnice. Za autoricu ti predmeti predstavljaju raspon politika sjećanja od predmeta političke i simboličke vrijednosti do bezličnih fragmenata prošlosti čije postojanje predstavlja dokaze, ali i preispituje tezu o zadanoj nacionalnoj, suprotstavljenoj ili objektivnoj povijesti. Interpretacija, obnavljanje i reprezentacija povijesnog sjećanja reflektira različite verzije beskonačnih povijesti koje autorica u svom radu transformira u nove kodove značenja.

Tomislav Buntak predstavlja se serijom slika *Plivači* (2018.) kreiranih u umjetnikovoj fascinantnoj crtačkoj maniri. Buntakov je svijet onaj izgubljene Arkadije, u kojem žive eterična bića bez spolnosti, godina i briga. Zaigrani u nekom od vječnih proljeća umjetnikove figure predaju se beskonačnim igrama. Projekcija Arkadije je na neki način sjećanje na idilično djetinjstvo u kojem je jedan dan igre sadržavao beskonačnu količinu neponovljivih trenutaka i neprekinutog vremena. Umjetnik posebno ističe kako voli plivanje te da je trenirao vaterpolo, zavoljevši kroz taj sport „vodu, njenu mekoću i zagrljaj“. U vodi ponovno dotičemo Arkadiju, bilo da samo plutamo ili se plivajući sudaramo s plimom valova, naše je tijelo lagano i puno igre.

Josip Zanki izlaže crtež *Bijela Tara* (2017.) nastalog na temelju umjetnikovog istraživanja tibetskog *thangka* slikarstva. Umjetnik je pohađao školu tibetskog slikarstva Thangde Gatsal (kao učenik), ali istovremeno je i bilježio kazivanja kako voditelja škole, tako i pomoćnika i učenika, vodeći uz to etnografski dnevnik. Kao rezultat takve umjetničko-znanstvene dihotomije nastao je i opus *Učenje thangke*. U njemu je umjetnik nastojao spojiti dvije koncepcije slike – onu *zapadnu* i tibetsku korištenjem dva umjetnička rukopisa, dvije vrste meditativnih stanja za vrijeme stvaranja crteža i dva sustava znakova i simbola kojima se kreiraju značenja u prostoru slike. Na umjetnikovu prikazu Bijele Tare dominiraju dvije ključne točke tibetskog modela krajobraza a to su stijene i voda.

Izložbeni projekt *Tragovima vode* radovima hrvatskih umjetnika i umjetnica oživljava predaju o trodijelnom svijetu.[[7]](#footnote-7) Umjetnici otvaraju vizije gornjeg, nebeskog svijeta, referiraju se i bilježe središnji svijet u kojemu žive ljudi, da bi na kraju svi mogli otići u podzemlje. Tamo teku vode koje se prelijevaju u nebesku rijeku, vječno kružeći od istoka prema zapadu. Baš kao i vječna vatra Sunca koju voda poništava ili se zahvaljujući njoj pretvara u životnu paru. U maglici smo takve pare jednaki zrnu pijeska s početka mandale ili prvoj kapi rane jesenje kiše.

*Josip Zanki*

1. Prema kazivanjima Majstora Lochoa u školi Thangde Gatsal od 2011. do 2015. godine. [↑](#footnote-ref-1)
2. Usp. Pleterski, Andrej. „Stara vjera velebitskih Podgoraca, uklesana u kamen“, u: *Mirila. Nematerijalna kulturna baština*, katalog izložbe, Galerija Klovićevi dvori, Zagreb, 2013., str. 85. [↑](#footnote-ref-2)
3. *Empire*, Andya Warhola iz 1964. godine. [↑](#footnote-ref-3)
4. Najčešće ga nalazimo u teozofskim predajama o strukturi čovjeka po kojoj se dijeli na četiri materijalna (smrtna) i tri nematerijalna (posliježivotna) tijela. [↑](#footnote-ref-4)
5. Izložba se naslanja i na vizionarsku studiju Guya Deborda *Društvo spektakla* iz 1967. godine. [↑](#footnote-ref-5)
6. Ako gravure Mencija Clementa Crnčića iz krajobraza okolice Bribira i Vinodola ne promatramo kao *planinske* prizore. [↑](#footnote-ref-6)
7. Trodijelni je svijet osnova nordijskog ali i slavenskog mita, simbolički se prikazuje kao Stablo svijeta. [↑](#footnote-ref-7)